**A CSEMŐI POLGÁRŐRSÉG BESZÁMOLÓJA**

**a 2021. évben végzett tevékenységéről**

A Csemői Polgárőr Egyesület 30 éve végzi tevékenységét a település közbiztonságának javítása, a bűnözés megelőzése, illetve annak csökkentése érdekében. Létszámunk változott. Jelenleg 10 fő tartozik egyesületünkhöz. A korábbi létszámunk 13 fő volt, de sajnos egy tagtársunk elhunyt, 2 fő pedig ideiglenesen szünetelteti tagságát. A tagság szüneteltetésének oka a munkahelyi elfoglaltság. Sajnos sokaknak egyre jobban gondot okoz, hogy össze tudják egyeztetni a munkaidőt a szolgálati beosztásokkal. A szolgálatok teljesítése a korábbi évekhez hasonlóan a körzeti megbízottakkal együtt is szokott történni. Jelenleg a rendőrség havonta kér segítséget az egyesülettől. A kapitányság havonta küldi a szolgálati időpontokat, amelyekben segítséget kérnek a szolgálat teljesítésében. Ezekben az esetekben általában egy főt biztosítunk a rendőrség számára.

A szolgálatok teljesítését a 2018-ban vásárolt Suzuki Ignis (1,3 benzines) személygépkocsival látjuk el. A gépkocsi megfelel a helyi terepviszonyoknak és a fogyasztása is kedvező. Az idei évben láthatósági mellényeket szeretnénk vásárolni. A cél megvalósításában az önkormányzati támogatás is nagy segítségünkre lesz.

Adminisztrációs feladatainkat Hornyákné Zámbó Andrea, könyvelési feladatainkat pedig Juhász Ferencné végzi.

Az elmúlt évben is aktívan vettünk részt a község rendezvényein, bár kevesebb tudott megvalósulni a vírushelyzet miatt.

**2021. évi konkrét feladataink**

A községben a zenés nyári esték rendezvényein alkalmanként 3-4 fő vett részt azok biztosításában.

Júliusban megrendezésre került a Csemői Vágta, ezen az eseményen teljes létszámmal vettünk részt a rendezvény biztonságos lebonyolítása érdekében. Ezen kívül a Cegléd-Bede Polgárőr Egyesület is segítségünkre volt.

Az október 23-i ünnepség biztosítása 4 fővel történt.

Novemberben (Halottak napja, Mindenszentek) a temetőben történtő szolgálatteljesítés 6 fővel történt.

December hónapban minden nap biztosítottunk járőrszolgálatot, a korábbi évek gyakorlatának megfelelően, illetve ezen kívül a körzeti megbízottakkal közösen az egyedülálló idős embereket rendszeresen látogattuk a téli hideg időjárás miatt, a kihűlés megelőzése érdekében, a tanyagondnoksággal együttműködve. Ezen kívül a betörések megakadályozása érdekében sűrűbben láttunk el figyelőszolgálatot ebben a hónapban.

Magam és a tagság nevében köszönöm Dr. Lakos Roland polgármester úr és a képviselőtestület segítségét, illetve a Ceglédi Rendőrkapitányság közreműködését, együttműködését. A körzeti megbízottakkal nagyon jó munkakapcsolatban állunk, az együtt töltött szolgálatok eredményesek, mindenki érdekét szolgálják.

Csemő, 2022. május 26.

.

Tisztelettel:

Turcsán István sk.

elnök

**A CSEMŐI POLGÁRŐRSÉG**

**pénzügyi tájékoztatója – 2021. év**

Pátria Takarékszövetkezeti számlánkon a hozzáférhető összeg 540.113 Ft.

Csemő, 2022.május 26.

Tisztelettel:

Turcsán István sk.

elnök