**BESZÁMOLÓ**

**Csemő Község Önkormányzata 2021. évi gyermekjóléti és gyermekvédelmi feladatainak ellátásáról**

1. **Bevezető**

A gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése értelmében a helyi önkormányzatnak gyermekjóléti és gyermekvédelmi feladatai ellátásáról minden év május 31-ig átfogó értékelést kell készítenie, amelyet az önkormányzat képviselő-testületének meg kell tárgyalnia.

Az értékelés tartalmazza mindazokat a követelményeket, melyeket a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet 10. melléklete előír az önkormányzatok számára.

Az értékelés a fentiek alapján bemutatja

* a település demográfiai mutatóit, különös tekintettel a 0-18 éves korosztály adataira;
* az önkormányzat által nyújtott pénzbeli, természetbeni ellátások biztosítására vonatkozó adatokat;
* az önkormányzat által biztosított személyes gondoskodást nyújtó ellátásokat;
* a felügyeleti szervek, illetve a fenntartó által végzett ellenőrzések megállapításait;
* a jövőre vonatkozó javaslatok, célok meghatározását a Gyvt. előírásai alapján;
* a bűnmegelőzési cselekvési program és koncepció főbb – elsősorban gyermek és ifjúságvédelemmel összefüggő – elemeit;
* a civil szervezetekkel való együttműködés kereteit.

1. **Demográfiai mutatók**

Csemő község állandó népessége 2021. december 31-én 4692 fő. A 0-18 éves korosztály kor szerinti megoszlása 2021-ben az alábbiak szerint alakult:

|  |  |  |  |  |  |  |  |
| --- | --- | --- | --- | --- | --- | --- | --- |
| Korcsoport | 0-2  év közötti  (fő | 3-6  év közötti  (fő) | 7-14  év közötti  (fő) | 15-18  év közötti  (fő) | **Kiskorúak összesen**  **(fő)** | Lakónépesség összesen  (fő) | **Kiskorúak aránya**  **(%)** |
| 2018 | 133 | 214 | 401 | 251 | **999** | 4590 | **21,76** |
| 2019 | 150 | 236 | 453 | 258 | **1097** | 4684 | **23,42** |
| 2020 | 118 | 346 | 351 | 292 | **1107** | 4688 | **23,61** |
| **2021** | **129** | **247** | **406** | **215** | **997** | **4692** | **21,25** |

A csemői köznevelési intézményekbe beíratott gyermekek létszámadatai a 2019. évben:

1. **Pénzbeli, természetbeni ellátások**

A pénzbeli és természetbeni ellátásokat, azok igénybevételének módját, illetve a jogosultsági feltételeket az önkormányzat rendeletben szabályozta. Ezeket a szabályokat Csemő Község Önkormányzata Képviselő-testületének a pénzbeli és természetbeni szociális támogatások rendszeréről és gyermekvédelmi ellátásokról szóló, 2/2019. (II.01.) számú önkormányzati rendeletetartalmazza. A rendelet nem tartalmazza a rendszeres gyermekvédelmi kedvezményre való jogosultság szabályait, mivel azt teljes körűen a Gyvt. szabályozza. A Rendszeres gyermekvédelmi kedvezményre való jogosultságról a jegyző, a rendkívüli gyermekvédelmi támogatásra való jogosultságról pedig a Szociális és Kulturális Bizottság dönt.

* 1. **Rendszeres gyermekvédelmi kedvezmény**

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult a Gyvt.-ben meghatározott gyermekétkeztetés normatív kedvezményének, a szünidei gyermekétkeztetésnek, illetve külön jogszabályban meghatározott egyéb kedvezményeknek (pl. ingyenes tankönyv) az igénybevételére. A 2019. évben rendszeres gyermekvédelmi kedvezményre való jogosultságot kellett megállapítani, ha a családban az egy főre eső havi jövedelem nem haladta meg a öregségi nyugdíj legkisebb összegének 135 %-át (38.475 Ft-ot). Egyedülálló szülő, tartós beteg vagy súlyosan fogyatékos gyermek, valamint nagykorúvá vált gyermek esetében az egy főre jutó jövedelmi értékhatár a nyugdíjminimum 145 %- a (41.325 Ft) volt. A rendszeres gyermekvédelmi kedvezményre való jogosultságról elmondható, hogy az összes támogatást figyelembe véve a legtöbben ebben a támogatási formában részesülnek.

2021. december 31-én **234 gyermek és fiatal felnőtt** volt jogosult a gyermekvédelmi támogatásra, ez a 0-18 éves korosztály 23,5%-a.

*2021. december 31-én rendszeres gyermekvédelmi kedvezményre jogosult gyermekek száma életkor szerint*

|  |  |  |  |  |  |  |
| --- | --- | --- | --- | --- | --- | --- |
| **Kor (év)** | **0-2** | **3-5** | **6-13** | **14-17** | **18-** | **Összesen:** |
| Gyermek, fiatal felnőtt  (fő) | 30 | 41 | 104 | 50 | 9 | **234** |

A települési önkormányzat jegyzője annak a gyermeknek, fiatal felnőttnek, akinek rendszeres kedvezményre való jogosultsága a **tárgyév augusztus 1-jén** fennáll tárgyév augusztus hónapra tekintettel, akinek **tárgyév november 1-jén fennáll**, tárgyév november hónapra tekintettel **6000 Ft pénzbeli támogatást nyújt.**

* 1. **Települési támogatás**

A helyi rendelet alapján rendkívüli gyermekvédelmi támogatásként települési támogatás nyújtható annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre nem jogosult és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 250%-át a gyermek(ek) családban történő gondozásának költségeihez való hozzájárulásként

1. a tanköteles gyermek tanszer, tankönyv ellátásának biztosítására
2. a gyermek étkezésének biztosítására;
3. a gyermek más településre történő iskolába járásához szükséges autóbuszbérlet megvásárlásához;
4. a gyermek köznevelési intézmény, sportegyesület javaslatára táborozási vagy nyaralási költségére.

A települési támogatás összege gyermekenként 6.000.- Ft.

Települési támogatás nyújtható annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre jogosult és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 150%-át a gyermek(ek) más településre történő iskolába járásának biztosítása érdekében autóbuszbérlet megvásárlásához.

* 1. **Bursa Hungarica**

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a **hátrányos helyzetű, szociálisan rászoruló fiatalok felsőfokú tanulmányai**nak támogatása. A program keretében olyan szociálisan hátrányos helyzetű felsőoktatásban résztvevő hallgatóknak folyósítható az ösztöndíj, akik Csemőben lakóhellyel rendelkeznek, felsőoktatási intézményben (felsőoktatási hallgatói jogviszony keretében)**teljes idejű (nappali tagozatos) képzésben vesznek rész**t. **A 2021. évben 5 fő kapott támogatást.**

* 1. **„Megéri tanulni” ösztöndíj pályázat**

**A 2021. évben** tanulmányi eredményük alapján 5 hónapon keresztül **17 fő általános iskolás gyermeket 5000 Ft/hó és 10 fő és középiskolás fiatalt 10.000 Ft/hó összeggel támogatott.**

* 1. **Gyerekek karácsonyi támogatása**

Csemő Község Önkormányzata annak érdekében, hogy minden gyermeknek ünnep legyen a karácsony, és könnyítsen a gyermekes családok ünnepi kiadásain, a 2021. évben, december hónapban, egyszeri 8000 Ft pénzbeli támogatást nyújtott minden 0-18 éves korú csemői állandó lakhellyel rendelkező gyermeknek. **2021. december hónapban 951 fő gyermek részesült támogatásban.**

* 1. **Az önkormányzatot terhelő, gyermekek ellátásával kapcsolatos kiadások a pénzbeli támogatások esetében**

A 2021. évi támogatások vonatkozásában az önkormányzatot összesen 18.337 e Ft kiadás terhelte, amely a támogatási jogcímek között az alábbiak szerint oszlott meg:

|  |  |
| --- | --- |
| * Rendszeres gyermekvédelmi kedvezmény | 3.317 e Ft |
| * Iskolakezdési támogatás (963 fő) | 7.704 e Ft |
| * Bursa Hungarica (5 fő) | 450 e Ft |
| * Megérni tanulni ösztöndíj program (március hó 30 fő, augusztus hó 28 fő) | 2.525 e Ft |
| * Arany János Tehetség gondozó program (tandíj 1 fő) | 50 e Ft |
| * Gyerekek Karácsonyi támogatása (951 fő) | 7.608 e Ft |
| **Összesen:** | **21.604 e Ft** |

A rendszeres gyermekvédelmi kedvezmény alapján kifizetett összeg 100 %-át a központi költségvetés megtérítette.

1. **Gyermekétkeztetés**

Az önkormányzat a gyermekétkeztetés feladatait a Ladányi Mihály Általános Iskolában vállalkozó által működtetett konyhán keresztül látja el. **Az önkormányzat a 2021. évben a mini bölcsődében, az óvodában és az iskolában együtt összesen 261 fő gyermek részére biztosította a gyermekétkeztetést.**

**A 2019. évben 344 gyermek vette igénybe a gyermekétkeztetést, ez a szám** a pandémia miatti intézménybezárások miatt a **2020. évben 255 főre csökkent és a 2021. évben sem emelkedett jelentősen.** A szülők közül többen voltak, akik otthon home office-ban dolgoztak, az otthon maradt gyerekek étkezését meg tudták oldani.

Rászorultsági alapon gyermekvédelmi kedvezményben részesülő család gyermekére tekintettel 100 %-os támogatásban részesül. A nevelt gyermek szintén 100 %-os támogatásban részesül. A család egy főre jutó jövedelmének vizsgálata alapján szintén 100 %-os támogatást kérhet az óvodás gyermek szülője. Három vagy több gyermekes család esetén az egy háztartásban élő eltartott gyermekek esetén az óvodás gyermek ingyen étkezhet, az általános iskolás gyermekek szülei pedig kérhetik az 50 %-os támogatás megállapítását. Szakorvos által leigazolt tartósan beteg gyermek esetén a szakorvosi igazolás alapján szintén ingyen étkezhet az óvodás gyermek, az általános iskolás gyermek esetében pedig az 50 %-os támogatást kérheti a szülő.

**Az étkezési kedvezményben részesülők száma: 211 fő, ez az összes étkező gyermek 81 %-a.**

A Mini Bölcsődében gyermekétkeztetésben részesülők száma a 2021. évben

|  |  |  |
| --- | --- | --- |
| Térítési díjat fizet |  | **0** |
| Ingyenes gyermekétkeztetésben részesül |  | **4** |
| Ebből: |  |  |
|  | Kedvezmény mértéke |  |
| * Rendszeres gyermekvédelmi kedvezményben részesül | 100% | **0** |
| * Tartósan beteg, vagy fogyatékos, vagy olyan családban él, ahol ilyen gyereket nevelnek | 100% | **0** |
| * Olyan családban él, ahol három vagy több gyereket nevelnek | 100% | **1** |
| * A családban az egy főre jutó jövedelem alapján | 100% | **3** |
| * Nevelésbe vett gyermek |  |  |
|  |  |  |
| Összesen: |  | **4** |

A Csemői Nefelejcs Óvodában gyermekétkeztetésben részesülők száma a 2021. évben

|  |  |  |
| --- | --- | --- |
| Térítési díjat fizet |  | **6** |
| Ingyenes gyermekétkeztetésben részesül |  | **93** |
| Ebből: | Kedvezmény mértéke |  |
| * Rendszeres gyermekvédelmi kedvezményben részesül | 100% | **25** |
| * Tartósan beteg, vagy fogyatékos, vagy olyan családban él, ahol ilyen gyereket nevelnek | 100% | **4** |
| * Olyan családban él, ahol három vagy több gyereket nevelnek | 100% | **12** |
| * A családban az egy főre jutó jövedelem alapján | 100% | **49** |
| * Nevelésbe vett gyermek | 100% | **3** |
|  |  |  |
| Összesen: |  | **99** |

A Csemői Ladányi Mihály Általános Iskolában gyermekétkeztetésben részesülők száma a 2021. évben

|  |  |  |
| --- | --- | --- |
| Térítési díjat fizet |  | **44** |
| Kedvezményes gyermekétkeztetésben részesül |  | **114** |
| Ebből: | Kedvezmény mértéke |  |
| * Rendszeres gyermekvédelmi kedvezményben részesül | 100% | **80** |
| * Tartósan beteg, vagy fogyatékos, vagy olyan családban él, ahol ilyen gyereket nevelnek | 50% | **4** |
| * Olyan családban él, ahol három vagy több gyereket nevelnek | 50% | **24** |
| * Nevelésbe vett gyermek | 100% | **6** |
| Összesen: |  | **158** |

1. **Az önkormányzat által biztosított személyes gondoskodást nyújtó ellátások**

Csemő Község Önkormányzata a gyermekjóléti alapellátások közül a család- és gyermekjóléti szolgáltatást és a gyermekek napközbeni ellátását biztosítja.

Csemő Község Önkormányzata a gyermekjóléti alapellátások közül a család- és gyermekjóléti szolgáltatást és a gyermekek napközbeni ellátását biztosítja.

* 1. **Gyermekjóléti szolgáltatás[[1]](#footnote-1)**

A Ceglédi Kistérségi Szociális Szolgáltató és Gyermekjóléti Központ Csemői Család- és Gyermekjóléti Szolgálata a Ceglédi Többcélú Kistérségi Társulás fenntartásában működik 2007. óta, az önkormányzattal kötött társulási megállapodás alapján. A működéshez szükséges irodát, tárgyi feltételeket Csemő Község Önkormányzata biztosítja.

A családsegítő általános feladata az illetékességi területén élő szociális és mentálhigiénés problémák miatt veszélyeztetett, illetve krízishelyzetbe került személyek és családok életvezetési képességének megőrzése, az ilyen helyzethez vezető okok megelőzése, valamint a krízishelyzet megszüntetésének elősegítése, továbbá a veszélyeztetett személyek és családok érdekeinek képviselete és védelme. Tevékenységét az egyénre, illetve a családra irányuló folyamatos munkával végzi.

A család- és gyermekjóléti alapellátás igénybevétele önkéntes. A családgondozói feladatok megkezdése történhet az ügyfél személyes megkeresése alapján, illetve a jelzőrendszeri tagoktól érkezett írásos jelzés alapján is. A családdal való kapcsolatfelvételt követően van olyan eset, amikor a fennálló probléma megoldása egyszeri esetkezeléssel is megoldható. Az esetek többségében azonban rendszeres ellátást igényel a felmerült probléma megoldása.

Csemő községben 1 fő családgondozó látja el a feladatot, főállásban. A szolgáltatás rendelkezésére álló tárgyi feltételek megfelelnek a jogszabályban előírtaknak.

A településhez tartozó, nagy területen fekvő külterület, illetve a nehezen megközelíthető helyeken lakó családok ellátásához az önkormányzat autó használatot is biztosít a családgondozó részére. Csemőben a lakosság 2/3 része él külterületen, elszórtan elhelyezkedő tanyákban. Ebből a szempontból a község egyedi a kistérségben. A családlátogatások során előfordul, hogy egyik családtól a másikig akár 7-8 km-t is meg kell tenni. Az önkormányzat autóját a családsegítő a védőnői szolgálattal közösen használja

**Alapfeladatok ellátása a 2021. évben**

A Gyermekjóléti Szolgálat a tavalyi évben 477 fővel állt kapcsolatban, mely 86 családot tett ki. Gondozómunkájukban a hatósági feladatokat és egyéb speciális szolgáltatásokat (pszichológiai, fejlesztőpedagógiai, családterápia, mediáció és jogi tanácsadás) a Család- és Gyermekjóléti Központ látja el, de sok esetben a szolgálat továbbítja az igénybe vevőt a speciális szolgáltatásokhoz. A 477 főbe beleszámítódnak az egyszeri esetkezelések is.

**A gondozott családok megoszlása**

|  |  |  |
| --- | --- | --- |
| Megnevezés | Ellátottak száma | Családok száma |
| Együttműködési megállapodás alapján | 176 fő | 47 család |
| Nem együttműködési megállapodás alapján | 251 fő | 71 család |

**A Család- és Gyermekjóléti Szolgálat által kezelt problémák típusa szerint (halmozott adat)**

|  |  |
| --- | --- |
| ***Megnevezés*** | ***Kezelt problémák száma*** |
| Anyagi | 13 |
| Gyermeknevelési | 19 |
| Gyermekintézménybe való beilleszkedési nehézség | 6 |
| Magatartászavar, teljesítményzavar | 3 |
| Családi konfliktus | 11 |
| Szülők vagy család életvitele | 29 |
| Szülői elhanyagolás | 2 |
| Családon belüli bántalmazás | 2 |
| Fogyatékosság, retardáció | 1 |

**A Család- és Gyermekjóléti Szolgálat szakmai tevékenységének adatai**

|  |  |  |
| --- | --- | --- |
| ***Megnevezés*** | ***Szakmai tevékenységek halmozott száma*** | ***Szolgáltatásban részesülők száma*** |
| Információnyújtás | 196 esetben | 47 fő |
| Tanácsadás | 66 esetben | 24 fő |
| Segítő beszélgetés | 89 esetben | 43 fő |
| Hivatalos ügyekben való közreműködés | 24 esetben | 36 fő |
| Közvetítés más szolgáltatásba | 11 esetben | 3 fő |
| Családlátogatás | 98 esetben | 37 fő |
| Adományközvetítés | 92 alkalommal | 109 fő |

A ***szülők életviteléből*** (szenvedélybetegségek, felelőtlen pénzbeosztás, adósságok felhalmozása), illetve a ***gyermekek elhanyagolásából*** adódó problémák száma a legjelentősebb.

A 2021. évben a korábbi évekhez képest ***lényegesen csökkent az igazolatlan mulasztások száma***. S bár ***az érintett családok száma kisebb, a mulasztott órák száma általában magasabb***. A világjárvány következtében kialakult, a megszokottól eltérő orvosi protokoll miatt több esetben előfordult, hogy a szülők nem engedték óvodába, iskolába gyermeküket, pedig nem is voltak betegek. Az ilyen eseteket nehéz volt kiszűrni, hiszen a hiányzásokról a szülők orvosi igazolást kértek. Több tanulónak emiatt feltehetően évismétlése lesz, hiszen hiányzásainak száma meghaladta a 250 tanítási órát. Az igazolatlan mulasztások esetén az érintett családokban legtöbbször egyéb problémák is előfordulnak, a háttérben lévő okok összetettebbek, feltárásuk hosszabb időt vesz igénybe..

Sajnos ***szaporodik a kiskorú, illetve nagyon fiatal várandósok száma a községben***. Ezek a fiatalok általában nagy lelkesedéssel várják az újszülött érkezését, majd „villámcsapásként” éri őket a tapasztalat, hogy az újszülött ellátása, gondozása nem is olyan könnyű feladat, mint ahogyan azt előre elképzelték. Egyre több az olyan felnőtt is, aki tervek és életcélok nélkül, meggondolatlanul vállal/vállalnak gyermeket. Sok esetben alig tudnak felkészülni az újszülött érkezésére, illetve a nagy családoknak az újabb gyermek érkezése már nagy terhet jelent a család számára, hiszen hatványozódnak a feladatok és a kiadások is egyaránt, előfordul, hogy a nagyobb gyermekek „kárára” megy az újabb gyermekvállalás, hiszen az újszülött ellátása rendszeres felügyeletet igényel, így előfordul, hogy a nagyobb testvért nem tudja a szülő óvodába, iskolába eljuttatni.

Az elmúlt évben sajnos egy tragédia is történt a községben. Egy titkolt terhességből született csecsemő életét veszítette, mert szülője magára hagyta a születését követően. A fogamzásgátlással kapcsolatos felvilágosításra eddig is nagy hangsúlyt fektettek a védőnők és a szolgálat munkatársa, az eset óta pedig még gyakrabban beszélgetnek a családokkal a fogamzásgátlási lehetőségekről, a tudatos családtervezésről, felelős gyermekvállalásról, s arról, hogyan és mit lehetne tenni apró lépésekkel azért, hogy előre haladás, némi anyagi fellendülés történjen, s a kilátástalanságban az érintett családok egy pici reménysugarat tudjanak látni. Sajnos ezek a beszélgetések nem mindig sikeresek.

A családgondozó folyamatosan hangsúlyozza az ügyfelek számára a bejelentett munkaviszony fontosságát, az ezzel járó családtámogatási lehetőségeket. A bejelentett munkaviszony hiányában sokszor nyújtanak információt arra vonatkozóan, hogy mit tehetnek azért a kilensek, hogy egészségügyi ellátásuk ennek ellenére is biztosított legyen, hogy ne halmozzanak fel adósságokat. Sok családnál tapasztalható, hogy komoly problémát okoz a jövedelem megfelelő beosztása. A legtöbb gondozott család elképzelhetetlennek tartja a havi jövedelemhez jutást, általában olyan munkahelyekben gondolkodnak, ahol heti kifizetés van. Az előrelátásra való képesség sok esetben hiányzik. Sokat beszélgetünk az érintett családokkal ezekről a problémákról is és igyekszünk bennük a saját felelősséget erősíteni annak érdekében, hogy az öngondoskodás természetessé váljon.

A Gyermekjóléti Szolgálat a 2021-es év folyamána járvány ellenére, a megfelelő óvintézkedések betartásával, egész évben fogadta a ruha-, és játék adományokat, amelyeket a gondozásukban álló családok részére az igényfelmérést, és a méretek felmérését követően, nemenként szétválogatva házhoz szállítottak. A ruhaadományt a település más települések lakói által kinőtt, megunt, de jó állapotú ruhák, játékok, használati eszközök tették ki. A ruhaadományra nagy igény van a községben. Bevált módszernek tűnik a kb. 2-3 éves gyakorlat, amely szerint szétválogatva viszik ki a családokhoz a ruhákat. Amelyik ruhára nincs szükségük, azt családon belül, vagy ismeretségi körben tovább adják az ügyfelek. A felajánlott ruhák válogatása és osztályozása sok időt vesz igénybe, hiszen fontos, hogy a felnőtt és gyermek, női és férfi, fiú és lány ruha külön legyen válogatva, s lehetőség szerint egy zsákban egy méret legyen, így a családlátogatás előtt a zsákokban lévő ruhadarabokat nem kell újra válogatni, csak meg kell fogni és azonnal tudjuk szállítani adott családnak.

**A gyermekvédelmi jelzőrendszer 2021. évi munkája**

A települési jelzőrendszer működtetése jogszabályi kötelezettsége minden család- és gyermekjóléti szolgáltatást nyújtónak. Az elmúlt évben már kevésbé ütközött akadályba a településen működő észlelő- és jelzőrendszer jogszabály által előírt módon történő működtetése, bár a 2020. évben kialakult vírushelyzet miatt még mindig tartottak a személyes találkozásoktól. A Családgondozó a jelzőrendszeri tagok közül kiemelte a Védőnői Szolgálattal való kiváló együttműködést. Mindkét védőnővel napi kapcsolatban állt, ez a fajta együttműködés rendkívül hatékonynak bizonyult. Az ő esetükben rendszeresen tudnak megvalósulni a közös családlátogatások. Szoros az együttműködés az iskolával és az óvodával, valamint a házi gyermekorvossal, illetve a Tanyagondnoki Szolgálattal is. Kölcsönösen keresik egymást egy-egy felmerülő probléma esetén.

A 2021-ben a beérkezett jelzések száma 50. A beérkező jelzések a legmagasabb számban - 24 jelzés - köznevelési intézményből érkeztek.

Az alábbiakban a jelzőrendszeri tagok írásos beszámolóit ismertetjük a 2021. évre vonatkozóan.

**5.2. Nefelejcs Óvoda és Mini Bölcsőde**

Az óvodába járó gyermekek száma 181 fő, bölcsődébe járó gyermekek száma 7 fő. Hátrányos helyzetű gyermek 21 fő, halmozottan hátrányos helyzetű gyermek 9 fő, veszélyeztetett gyermek 7 fő. Az óvoda által a tavalyi évben látogatott családok száma: 58. Családlátogatási alkalmak száma (beíratkozáskor) 1 látogatás/gyermek. A nevelési év indulása előtt (augusztusban) tudtak csak jelenléti szülői értekezletet tartani a pandémiás helyzet miatt. Azóta csak a napi szintű pár perces találkozások adnak lehetőséget a szülőkkel való személyes kapcsolattartásra.

A gyermekek fejlődéséről évente két alkalommal készítenek mérés-értékelést, annak eredményeit a szülők nyomtatott formában megkapják. Amelyik szülő igényli az ezzel kapcsolatos egyéni megbeszélést, erre lehetőséget biztosítanak az óvodapedagógusok jelenléti vagy online formában. Tavaly 1 esetben igényelte ezt a szülő. Tökfesztivált szerveztek a gyermekeknek októberben, amely jóleső érzéssel töltötte el a gyermekeket, szülőket és dolgozókat egyaránt, jelen helyzetben sajnos ritkák az ilyen alkalmak. A szülőkkel az óvodapedagógusok kapcsolata kölcsönösen együttműködő, esetenként fordul csak elő probléma, amelyet mindig sikerül megoldani. Anyagi problémát 40, jogi problémát 1, párkapcsolati problémát 2, egészségügyi veszélyeztetettséget 5, egyéb problémát (higiéniai) 6 alkalommal tapasztaltak az elmúlt évben. Bántalmazásra utaló jeleket nem tapasztaltak. Esetmegbeszélésen 2 alkalommal vettek részt a gyermekjóléti szolgálatnál, illetve 3 alkalommal tettek írásban jelzést felénk. 5 esetben kellett gyermekeket a Nevelési Tanácsadóba irányítani. Jelzőrendszeri értekezleten 1, szakmaközi megbeszélésen 2 alkalommal tudtak részt venni. A gyermekvédelmi feladatot ellátók együttműködésével teljes mértékben elégedettek, a kapcsolatra a kölcsönös együttműködés jellemző.

1. **Csemői Ladányi Mihály Általános Iskola**

Az általános iskolába járó diákok száma: 269. Ebből alsó tagozatos 133 fő, felső tagozatos 136 fő. Az iskolába járó halmozottan hátrányos helyzetű gyermekek száma 16 fő. Az iskola által veszélyeztetett helyzetűnek tartott tanulók száma: 8 fő. Napközi ellátásban részesülő tanulók száma: 95 fő. Egyéni tanrendben tanuló gyermek a tavalyi évben nem volt. A korrepetálásban részesülő gyermekek száma nem fix, igény szerinti, ahogy az erre fordított órák száma is. Az iskolában működő szakkörök, klubok, csoportok, rendszeres szabadidős programok, táborok száma: 18. A Komplex Alapprogram keretében az iskola minden tanulója részt vesz a délutáni foglalkozásokon, melyek digitális, életgyakorlat, művészet, logipa és testmozgás alapúak. Az észlelt problémák száma: 39. A jelzések nagy részét az igazolatlan mulasztás ismétlődése jelenti. Ezen túl néhány gyermek viselkedése alapján a családi háttér nem megfelelő működésére következtettek az intézményben, ezekben az esetekben a szülőkkel való párbeszédben kértek segítséget. A tavalyi tanévben is jelentős gondokat okozott a családoknak az internet-hozzáférés, a digitális eszközök és a kompetencia hiánya.

Az iskola általi családlátogatások a járványhelyzet miatt nem valósultak meg. A gyermekjóléti szolgálat felé 39 esetben érkezett jelzés az iskolától. A járványhelyzetben a kapcsolattartás is nehézkessé vált a szülőkkel, ennek ellenére meg tudták teremteni a személyes találkozás lehetőségét. A kapcsolattartás hivatalos formája a Kréta E-napló szülői felülete (ellenőrző könyv helyett), azonban es sok szülő esetében nehézkes (internet, eszköz vagy digitális kompetencia hiánya miatt. Az esetek nagy részében éppen azokkal a családokkal nem tudnak az osztályfőnökök folyamatosan kapcsolatot tartani, ahol a legfontosabb lenne a szülő-pedagógus összefogás a gyermekek érdekében. Fejlesztő pedagógiai ellátásban 59 gyermek részesül, az erre fordított órák száma havonta: 23. Nevelési Tanácsadóba 61 gyermeket kellett tovább küldeni. Az elmúlt évben gyermekvédelemmel kapcsolatos továbbképzésen nem vettek részt, ilyen jellegű felkérés nem érkezett az intézmény felé. Tapasztalataik szerint a községben a gyermekvédelmi jelzőrendszer hatékonyan működik. Sajnos azonba azt látják, hogy a gyermekvédelmi munkatársaknak kevés eszköz van a kezében a problémás családok kezelésére.

1. **Védőnői Szolgálat beszámoló**

1.körzet: Gondozott várandósok száma 45. 0-6 éveskorú gyermek 243 fő, óvodás 181 fő. Esetjelző lapon a védőnő 8 alkalommal tett jelzést a Gyermekjóléti Szolgálat felé, telefonon (sürgős esetben) 20 alkalommal keresete fel szolgálatot. Jellegük szerint a jelzések többsége elhanyagolás miatt történt (6 eset), illetve 1-1 esetben egészségügyi veszélyeztetettség, valamint gyermekbántalmazás miatt. Jelzőrendszeri szakmaközi megbeszélésen 5 alkalommal vett részt. Területén átmeneti anyagi nehézségeket, ruházat hiányát, gyógyszerkiváltási nehézséget tapasztalt. Kisebb higiéniai problémák merültek fel, illetve életvezetésben szorul tanácsokra néhány család.

Csemőben jónak ítéli meg a védőnő az együttműködést mind a családsegítővel, mind pedig az esetmenedzserrel. Közös családlátogatások szoktak történni a hatékonyabb munka érdekében. A Gyámügyi Osztály dolgozóival kissé nehezebb véleménye szerint a kapcsolatfelvétel, de a gyermekjóléti szolgálaton keresztül mindig sikerül célt elérni. A hatékonyabb együttműködés érdekében továbbra is fontosnak tartja a rendszeres, közös családlátogatásokat. Gyermekvédelemmel kapcsolatos továbbképzésen az elmúlt évben nem vett részt, nem volt tudomása róla, hogy lett volna. A gyermekek helyzetének javítása érdekében szükségesnek tartja a rendszeres közös családlátogatások folytatását, illetve a ruha- és élelmiszeradományokat (önkormányzaton keresztül).

2.körzet: A körzetben gondozott várandósok száma: 54. 0-6 éves gyermek 188 fő. Sürgős esetben 20 alkalommal tett jelzést a védőnő a szolgálat felé. A védőnő írásban 16 alkalommal tett jelzést, amelyre időben, minden esetben megkapta a visszajelzést. A jelzett esetek jellegük szerinti megosztása (jogi problémában 1 esetben, egészségügyi veszélyeztetettség miatt 2 esetben, gyermekbántalmazás kapcsán 1 alkalommal, gyermekelhanyagolás miatt 7 alkalommal, várandós anya szociális válsághelyzete kapcsán 3 esetben, kiskorú várandóssága miatt 2 esetben). Jelzőrendszeri szakmaközi megbeszélésen 5 alkalommal vett részt, 16 alkalommal kapott írásban visszajelzést szolgálatunktól. 24 alkalommal történt telefonos megkeresés (sürgős esetben). A szolgálat felé jelzést nem igénylő feladatok a védőnő részéről: oltásra beszállítás, ruhaadomány, életviteli tanácsok. Véleménye szerint a gyermekvédelmi feladatokat ellátók segítőkészek, objektívek, támogatók, jó problémafeltárók és jó problémamegoldók. A Covid sok mindent korlátozott az elmúlt évben, de a látogatásokmegtörténtek, Csemőben a gyermekvédelemben résztvevőkkel az együttműködés nagyon jó. 2021.ben nem vett részt gyermekvédelemmel kapcsolatos továbbképzésen, mert nem volt. A gyermekek helyzetének javítása érdekében fontosnak tartja az életvezetési tanácsokkal történő ellátást több szakma megközelítésében, illetve a régi programok újraindítását: anyák iskolája, tanfolyamok.

1. **Rendőrkapitányság körzeti megbízott beszámolója:**

Csemő községben a 2021-es évben nem történt gyermekkorúak és fiatalok körében elkövetett szabálysértés, vétség és bűntett sem. ***A rendőrség tapasztalatai szerint a jellemző problémák a gyermekkorúak körében az igazolatlan iskolai mulasztás, míg a fiatalkorúak esetében általánosan az engedély nélküli vezetés***. Családon belüli erőszakról, bántalmazásról nem számoltak be. Gyermekkorúak sérelmére elkövetett szabálysértés, vétség, bűntett nem történt 2021-ben. Kábítószer terjesztésével, fogyasztásával kapcsolatban eljárás nincs folyamatban. A bűnmegelőzésben, prevenciós munkában végzett feladatok közé tartoznak az iskolában az iskolarendőr által tartott előadások. Tavaly egy esetben sem kellett jelezni a gyermekjóléti szolgálat felé, gyermekvédelemmel kapcsolatos szakmai továbbképzésen nem vettek részt.

1. **A felügyeleti szervek, illetve működést engedélyező szervek ellenőrzésének megállapításai:**

Gyámhatósági területen a felügyeleti szervek a 2021. évben szakmai ellenőrzést nem tartottak.

1. **Jövőre vonatkozó javaslatok, célok meghatározása Gyvt. előírásai alapján:**

A meglévő intézmények biztosítják a gyermekjóléti és gyermekvédelmi feladatok megvalósítását. Az önkormányzat és a Gyermekjóléti Szolgálat kapcsolata szoros, a felmerülő problémákra rövid időn belül megoldást találunk. A gyermekvédelmi jelzőrendszer jól működik a településen, így a problémák szinte azonnal ismertté válnak, és a megoldásukban a saját területén mindenki részt vesz.

1. **Bűnmegelőzési cselekvési program és koncepció:**

Csemő Község Önkormányzata bűnmegelőzési programmal nem rendelkezik.

1. **Civil szervezetekkel való együttműködés**

A településünkön működő civil szervezetek és az önkormányzat közötti együttműködés kiegyensúlyozott. Az önkormányzat pályázati eljárás keretében anyagi támogatást nyújt a szervezeteknek. A civil szervezetek az általuk szervezett programokon, illetve az önkormányzati rendezvényeken való aktív közreműködésükön keresztül, elsősorban a szabadidő hasznos és tartalmas eltöltésében nyújtanak segítséget a gyermekeknek és a fiatal felnőtteknek.

Csemő, 2022. május 24.

1. Hornyákné Zámbó Andrea családgondozó által készített beszámoló alapján [↑](#footnote-ref-1)